
Մաքսային Միությանը Հայաստանի անդամակցումը կբերի եվրոպական էներգետիկ սարքավորումների ներմուծման սակագների աճին: Նման մտահոգություն է արտահայտել ՀՀ էներգետիկայի և բնական պաշարների նախարարության զարգացման վարչության ղեկավար Հրաչիկ Սոխունյանը, ելույթ ունենալով ՄՄ ձևաչափով հայ-ռուսական համագործակցության զարգացման թեմայով կլոր սեղանի ընթացքում:


Նրա խոսքերով, Հայաստանում գոյությունն ունեցող բոլոր բարձրավոլտ ենթակայաններն արդիականացված են միջազգային կառույցների վարկերով և հիմնականում հագեցված են եվրոպական սարքավորումներով: Այդ սարքավորումները ռուսականով, ղազախականով կամ բելառուսականով փոխարինելու դեպքում կարող են առաջանալ տեխնիկական պրոբլեմներ, իսկ նմանատիպ սարքավորումներով փոխարինելիս` մաքսատուրքերը կաճեն 17%-ով: Նա նշել է, որ ներկայումս նախարարությունը, USAID-ի հետ համատեղ, մշակում է էներգետիկ հզորությունների զարգացման պլան, իսկ Մաքսային միությանն անդամակցելիս անհասկանալի է, թե որ ստանդարտներով է պետք ղեկավարվել, որպեսզի ապահովվի այդ կայաների հուսալի աշխատանքը: 
